冬望
作者：曾鞏
朝代：宋

paragraphs: 霜餘荆吳倚天山，鐵色萬仞光鋩開。
麻姑最秀插東極，一峰挺立高嵬嵬。
我生智出豪俊下，遠迹久此安蒿萊。
譬如驊騮踏天路，六轡豈議收駑駘。
巔崖初冬未冰雪，蘚花入履思莫裁。
長松夾樹蓋十里，蒼顔毅氣不可迴。
浮雲柳絮誰汝礙，欲往自尼誠愚哉。
南窗聖賢有遺文，滿簡字字傾琪瑰。
旁搜遠探得戶牖，入見奧阼何雄魁。
日令我意失枯槁，水之灌養源源來。
千年大說沒荒冗，義路寸土誰能培。
嗟予計真不自料，欲挽白日之西頹。
嘗聞古者禹稱智，過門不暇慈其孩。
况今尪人冒壯任，力蹶豈更餘纖埃。
龍潭瀑布入胸臆，嘆息但謝宗與雷。
著書豈即遽有補，天下自古無能才。